
Nagy sebességű, párhuzamos feldolgozási módszerek vizsgálata EEG jeleken, a nagy sebességű dinamikák és mintázatok valósidejű feldolgozásával

Gyógyszerkutatásokban használt patkány modellen végzett kísérletekben a különböző releváns információkat hordozó vitális paraméterek (agyi és izomi elektromos aktivitás, agy és testhőmérséklet, vérnyomás, mozgási aktivitás változás) automatikus mérésére és feldolgozására alkalmas rendszer készítése.
Az általam készített rendszer egy mérő és egy feldolgozó részegységből tevődik össze. A mérő rendszer feladata a különféle mértékegységekben értelmezett releváns élettani jelek minimális artefakttal történő mérése, majd ezen mért vitális jelek eljuttatása a feldolgozó rendszerhez. A feldolgozó rendszer az adatok fogadása után a mért eredményeken, nagy pontossággal különféle matematikai illetve biológiai jelfeldolgozó algoritmusokat futtatva egységes, következetes és összehasonlítható eredményeket szolgáltat.
A mérés összehasonlítás, a mért értéket egy kitüntetett ponttal, a mértékegységgel hasonlítjuk össze. Ennek a fajta megközelítésnek különösen fontos szerepe van az élettani folyamatok mérésében, mivel például az agyi elektromos aktivitás keletkezése olyan nagyszámú paramétertől függ, amelyek funkciója és működése mindmáig felderítetlen a tudomány számára. Ezért, hogy a mért értékek értelmezhetőek legyenek fontos, hogy azok egy kísérleten belül és a kísérletek között is összehasonlíthatóak, kiértékelhetőek legyenek.
Ezért fontos, hogy a rendszer minden mért adatsoron azonos elő-feldolgozó algoritmusokat futtasson, ezáltal garantálva, hogy két mért eredmény között nem jelentkezik fals eltérés (például nagyságrendi, időbeli eltolás) a feldolgozó algoritmus hibájából.
Előfordulhat, hogy egy hatóanyag vagy egy hatóanyag kombináció például epilepsziát válthat ki. Ezt jó lenne elkerülni, ezért ezt a hatóanyagot tesztelni kell a lehetséges mellékhatásokat illetően. Ilyenkor a patkányba a vizsgált hatóanyag beadását követően a mért paraméterek közül azokat vizsgáljuk, amelyek az epilepsziás görcstevékenység kimutatására alkalmasak, nevezetesen az agyfelszíni elektromos tevékenység, és az izomtevékenység együttes vizsgálatával adhatók meg.



